October 2021 – Perdebytjie se nes
Grootmossie (Great Sparrow)
Kaapse tiptol (Cape Bulbul)
Rooivlerkstreepkoppie (Cape Bunting)
Gewone spekvreter (Familiar Chat)
Rooiwangmuisvoel (Red-faced Mousebird)
Swartkopkanarie (Black-headed Canary)
Swartkopkanariemannetjies en wyfies. ( Black -headed Canary males and females)
Grootstreepswael sing 'n vrolike oggenddeuntjie.
Swarttobie (African Black Oystercatcher)
Alle foto's geneem op ons onlangse toer deur ons pragtige land, Suid-Afrika.
Vandag se inspirasievonk is " nuutskepping". Aangesien ek baie lanklaas geblog het, is hierdie uitdaging iets wat my skryfmuse 'n bietjie wakker skud om weer die pen op te neem.
Ek kuier nie graag op sosiale media nie, maar my nuuskierigheid is tog geprikkel om sommige gebeure te volg om te sien hoe ons mense dink en skryf.
So was ek nou 'n paar dae lank vasgevang in die lees van kommentare oor covid en die stryd tussen vaksers en anti-vaksers. Ek was totaal stomgeslaan oor die dom redenasies, vrot skryfstyl, spelfoute en agressie. Ek weet nie of ek moet lag of huil oor ons taalgebruikers se luiheid nie. Dalk is dit die moderne tendens om so gou as moontlik iets te sê en die algehele slap dissipline op alle vlakke van die samelewing, wat deursyfer tot in ons taalgebruik.
'n Interessante woord wat ek raakgelees het, is plandemie. Dit word knaend deur anti-vaksers gebruik en verwys na die samesweringsteorie wat beplan is om die mensdom te beheer en/of uit te roei.
Verder was ek verstom om te sien hoeveel mediese "kenners" uit die gate uitgekruip het, om hul "nagevorsde" kennis met almal te deel. Ek noem hulle sommer "sosmedici", afgelei van sosiale media dokters.
Ai, en sorg dié klomp sosmedici nou vir baie pret. Dit skel en vloek mekaar en gewoonlik onderaan 'n koerantberig, wat omtrent niemand van hulle gelees het nie. Dit voer my terug na die dae op skool, toe begripstoets 'n baie belangrike rol in ons leerplan gespeel het. Duidelik is daar deesdae 'n gat in mense se begripsvermoë.
'n Mens moet egter aanbeweeg met die tyd en dit geld seker ook vir die veranderinge in 'n lewende taal, soos Afrikaans. Dis baie moeilik om die taal suiwer te hou, want daar is soveel Engelse invloed, dat mens dit duidelik in sinskonstruksie en woordgebruik raaksien.
Wel, ek is van die ou skool en probeer let op my taalgebruik en spelling.Die res moet maar ons beeeutiful, amaaaaizing, coool taal "opspike" met allerhande nuutskeppings.